
[Dette er et juridisk paradigmedokument udarbejdet af Kromann Reumert. Paradigmet indgår som en del af et større vejledningskompleks til brug for kommuners stiftelse af aktieselskaber, der skal drive lokalplejehjem i overensstemmelse med lov om lokalplejehjem. Der henvises derfor i det følgende løbende til øvrige relevante vejledninger. Paradigmet indeholder desuden juridiske begreber, lovhenvisninger mv. og kræver konkret stillingtagen og tilpasning, og det anbefales derfor, at der søges juridisk rådgivning i forbindelse med tilpasningen.]

[Husk at slette alle vejledende kommentarer.] 

[Det følger af selskabslovens § 130, at der ved en forretningsorden skal træffes nærmere bestemmelser om udførelsen af bestyrelsens hverv. Forretningsordenen fastsætter rammerne for bestyrelsens arbejde og skaber struktur og gennemsigtighed. Det er bestyrelsen selv, der har kompetencen til at vedtage forretningsordenen.]

[Der skal ved udformningen af forretningsordenen tages udgangspunkt i det kommunalt ejede aktieselskabs virksomhed med at drive lokalplejehjem samt de deraf følgende behov. Der gælder ingen lovbestemte minimumskrav til indholdet af forretningsordenen, men dette paradigme indeholder eksempler på forhold, der med fordel kan inkluderes i forretningsordenen. Forholdene skal overvejes konkret for det pågældende aktieselskab i forbindelse med dets stiftelse, ligesom det kan være relevant at tilføje yderligere forhold og løbende tilpasse forretningsordenen efter stiftelsen.]



forretningsorden
Bestyrelsens valg, vederlæggelse og konstitution
Bestyrelsen skal sikre, at bestyrelsens medlemmer besidder relevant og fornøden viden og kompetence til at lede selskabet ved indstilling af kandidater til generalforsamlingen. [Se nærmere herom i vejledning nr. 4, hvor de nødvendige kompetencer og erfaringer for den samlede bestyrelse fremgår.]
Forud for valg af bestyrelsens medlemmer på generalforsamlingen skal de opstillede personer give oplysning om deres ledelseshverv i andre virksomheder, foreninger eller institutioner. Der bør i forbindelse med indkaldelse til generalforsamlingen udsendes en beskrivelse af de opstillede kandidaters baggrund. [Dette for at undgå interessekonflikter, der kan skade aktieselskabet.]
Generalforsamlingen vælger bestyrelsens formand og næstformand. [Dette er bestemt ved § 4, stk. 2, i Lov om lokalplejehjem, og kan derfor ikke ændres.]
Bestyrelsesmedlemmernes vederlag fastsættes af generalforsamlingen. [Se nærmere herom i vejledning nr. 4.]
[bookmark: _Toc380805705]Bestyrelsesmødernes antal og indkaldelse
[bookmark: _Ref215585628]Bestyrelsen afholder møde, når formanden vurderer, at der er behov, samt når et bestyrelsesmedlem, en direktør eller selskabets generalforsamlingsvalgte revisor beder om det.
Der skal dog afholdes mindst [fem] bestyrelsesmøder om året. Så vidt muligt placeres disse på faste mødedage [hver 2.] måned. Formanden skal sikre, at samtlige medlemmer indkaldes. [Der er ikke noget lovbestemt minimum for antal af årlige møder eller intervallet herfor. Bestyrelsen skal afholde det antal møder, som bestyrelsen vurderer nødvendigt for varetagelsen af aktieselskabets (lokalplejehjemmets) interesser. Uanset denne bestemmelse, kan der til enhver til indkaldes til møde i bestyrelsen, jf. afsnit 2.1, dvs. der er intet til hinder for at skrive "mindst 3 bestyrelsesmøder" i forretningsordenen og i realiteten holde flere bestyrelsesmøder. Det er dog sædvanligt at afholde minimum 4 bestyrelsesmøder om året.]
I det omfang det er forsvarligt ift. udførelsen af bestyrelsens arbejde, kan bestyrelsesmøder afholdes skriftligt eller ved anvendelse af elektroniske medier. Et medlem af ledelsen kan dog forlange, at der finder en mundtlig drøftelse sted.
[bookmark: _Ref215585640]Indkaldelse med dagsorden for mødet skal almindeligvis ske med mindst 14 dages varsel ved brev, e-mail eller andet egnet kommunikationsmiddel til alle bestyrelsesmedlemmer. ["Almindeligvis" betyder, at der i særlige tilfælde kan ske indkaldelse med kortere frist end fastsat i afsnit 2.4, såfremt forholdene nødvendiggør det, f.eks. hvis der har været et tilsyn, som kræver at der handles straks. Fristen på 14 dage kan justeres i både op- og nedadgående retning. Erfaringsmæssigt bør der gives en frist på mellem 10-20 dage.]
Medarbejderrepræsentant
Hvis en medarbejderrepræsentants ansættelse i selskabet ophører, udtræder den pågældende samtidigt af bestyrelsen, og der vælges hurtigst muligt en ny medarbejderrepræsentant, såfremt de ansatte i selskabet fortsat ønsker en sådan. [Bestyrelsen skal i henhold til § 2 i lokalplejehjemsbekendtgørelsen, jf. § 4 i lov om lokalplejehjem, bestå af 4-5 medlemmer, hvoraf 4 medlemmer vælges på generalforsamlingen, mens 1 medlem af medarbejderne på lokalplejehjemmet, såfremt de ønsker en medarbejderrepræsentant i bestyrelsen, jf. nærmere herom i vejledning nr. 4.]
[bookmark: _Toc380805707]Dagsorden
På hvert ordinært bestyrelsesmøde skal dagsordenen mindst indeholde følgende punkter: [Eksempler er indsat nedenfor.]
[bookmark: _Ref215585153]Forelæggelse af bestyrelsesprotokol med det sidste referat til godkendelse og underskrivelse af alle tilstedeværende bestyrelsesmedlemmer.
[Forelæggelse af eventuelle indførsler i revisionsprotokollen og underskrivelse heraf.]
[bookmark: _Ref215585159]Orientering fra direktionen om selskabets virksomhed i den forløbne periode samt forventninger til den kommende periodes udvikling.
[bookmark: OpenAt][Drøftelse af hvilke oplysninger, der ikke er omfattet af tavshedspligten, jf. pkt. 9, og stillingtagen til, hvorvidt der skal ske orientering eller i øvrigt gives oplysning om et anliggende i fortrolighed til aktionær[en/erne].] [Det kan med fordel indgå som et fast afsluttende punkt på dagsordenen, at det på mødet drøftes hvilke oplysninger, der ikke er omfattet af tavshedspligten. Beslutning herom føres til referat.]
Eventuelt.
[Ovenstående pkt. 1-3 er ikke lovbestemt, men er erfaringsmæssigt relevante at medtage som fast punkt på bestyrelsesmøder. Det bør overvejes, hvorvidt det er relevant at tilføje øvrige faste punkter til dagsordenen. Ovenstående punkter anbefales at udgøre minimumsindholdet for den faste dagsorden. Der er således intet til hinder for at tilføje yderligere punkter fra møde til møde.]
På et af årets bestyrelsesmøder behandles udkast til budget for det kommende år. Ligeledes behandles udkast til årsrapport for selskabet på et af årets bestyrelsesmøder.
[bookmark: _Hlk33170208]Bestyrelsen skal sikre, at selskabet mindst en gang årligt undersøger, om der er ændringer af de registrerede oplysninger om selskabets reelle ejere. Resultatet af den årlige undersøgelse skal fremlægges på det bestyrelsesmøde, hvor bestyrelsen godkender årsrapporten.
[bookmark: _Toc380805708]Bestyrelsesbeslutninger og brug af fuldmagter
Forudsat at indkaldelse er sket korrekt, er bestyrelsen beslutningsdygtig, når mindst halvdelen af medlemmerne er repræsenteret. Bestyrelsens beslutninger tilsigtes truffet i enighed. Beslutninger må ikke træffes, uden at samtlige medlemmer så vidt muligt har haft adgang til at deltage i sagens behandling. Bestyrelsen træffer som udgangspunkt beslutninger ved [simpelt stemmeflertal]. [Skal følge de til enhver tid fastsatte vedtagelseskrav fastsat i vedtægterne, idet der henvises til paradigme nr. 2. Det følger af SL, at beslutninger i bestyrelsen træffes ved simpelt flertal - dvs. flere 'ja' end 'nej' stemmer eller omvendt. Det er muligt i vedtægterne at foreskrive, at visse beslutninger alene kan træffes ved enstemmighed, 2/3-flertal, med tiltrædelse fra bestyrelsesmedlemmet, der repræsenterer den/de kommunale ejer(e), eller lignende.]
[bookmark: _Ref74660228][Følgende beslutninger kan alene vedtages på et bestyrelsesmøde i tilfælde af enighed i bestyrelsen: [Skal følge de til enhver tid fastsatte vedtagelseskrav fastsat i vedtægterne, idet der henvises til paradigme nr. 2. Eksempler (fra vedtægterne) er indsat nedenfor.]
1. [Pantsætning af selskabets aktiver og/eller afgivelse af kautions- og garantierklæringer eller lignende med undtagelse af erklæringer afgivet som led i selskabets ordinære drift.]
1. [Ændring af selskabets regnskabsprincipper og/eller -praksis (med undtagelse af ændringer, der er en direkte følge af ændret lovgivning og/eller ændring i almindeligt anerkendt regnskabspraksis).]] 
[bookmark: _Ref74659519][bookmark: _Ref210126955][Følgende beslutninger kan alene vedtages på et bestyrelsesmøde i tilfælde af bestyrelsesmedlemmet, der repræsenterer [den/de] kommunale [ejer/ejere] tiltræder beslutningen: [Skal følge de til enhver tid fastsatte vedtagelseskrav fastsat i vedtægterne, idet der henvises til paradigme nr. 2. Eksempler (fra vedtægterne) er indsat nedenfor.]
1. [bookmark: _Ref94262684][bookmark: _Hlk525026727][Ansættelse og afskedigelse af direktionen, herunder fastlæggelse og godkendelse af vilkårene for direktionens ansættelse, ansættelsesophør, samt ændringer i direktionens ansættelsesforhold.]
1. [Ændring af forretningsordenen for selskabets bestyrelse.]
1. [bookmark: _Ref210126950][Ændring af bestyrelsens instruks til direktionen.]] [Hvis denne medtages, skal pkt. 17.1 tilrettes - fx ved tilføjelse af ", jf. dog pkt. 5.3".]
Bestyrelsesmedlemmer, der er forhindret i at deltage i et bestyrelsesmøde, kan stemme telefonisk eller elektronisk, medmindre andet følger af lovgivningen.
I undtagelsestilfælde kan en bestyrelsesbeslutning træffes ved rundskrivelse fra formanden, som herefter skal forsøge at få skriftlig eller mundtlig bekræftelse fra samtlige bestyrelsesmedlemmer samt sikre, at referat af beslutningen kommer i forhandlingsprotokollen, og at en kopi heraf udsendes til bestyrelsesmedlemmerne hurtigst muligt. [Et undtagelsestilfælde kan f.eks. være i tilfælde af, at en beslutning skal træffes straks, og der derfor ikke er tid til at indkalde til bestyrelsesmøde med kald og varsel.]
Et bestyrelsesmedlem kan give fuldmagt til et andet bestyrelsesmedlem til at repræsentere førstnævnte på bestyrelsesmøder. Sådanne fuldmagter kan dog ikke udstedes af det bestyrelsesmedlem, der repræsenterer aktionær[en/erne]. [Spørgsmålet om brug af fuldmagter i bestyrelsen skal afklares i forretningsordenen. Det er muligt at tillade, at bestyrelsesmedlemmerne kan give fuldmagt til andre bestyrelsesmedlemmer. Bestyrelsesmedlemmet, der repræsenterer kommunen(/erne), kan dog ikke udstede sådanne fuldmagter. Fuldmagter til andre medlemmer af bestyrelsen bør kun gives i enkeltstående tilfælde og i forhold til et konkret spørgsmål, dvs. ikke i form af en stående fuldmagt.]
Referater og ejerbog
[bookmark: _Ref10272699]Formanden leder bestyrelsens møder. Formanden sørger for, at opgaven som referent varetages af en person i eller uden for selskabet (med den påkrævede fortrolighed), der udarbejder referater for bestyrelsens møder, og selskabet sørger for, at referater opbevares forsvarligt. 
Mødereferater og andre protokollater underskrives af samtlige tilstedeværende bestyrelsesmedlemmer. Referatet skal dokumentere de synspunkter, der er fremført i henhold til de enkelte dagsordenspunkter (forhandlingsprotokollen) samt dokumentere de beslutninger, der er truffet på mødet (beslutningsprotokollen). Referatet skal fremhæve de forhold og omstændigheder, som bestyrelsen har tillagt væsentlig betydning. Forhandlingsprotokollen skal inkludere grundlaget, forudsætninger og betingelser, som drøftelserne har fundet sted på baggrund af samt en beskrivelse af bestyrelsens afvejning af forskellige faktorer, der ligger til grund for beslutninger. Medlemmer, der ikke var til stede, har pligt til at læse referatet og andre protokollater fra mødet og underskrive disse som "læst". Et bestyrelsesmedlem, der ikke er enig i en bestyrelsesbeslutning, har ret til at få sine synspunkter indført i protokollen. [Det følger af SL § 128, at der skal føres protokol over bestyrelsens møder, herunder at protokollen skal underskrives af samtlige tilstedeværende medlemmer. Kravet om protokollering kan derfor ikke fraviges.]
Bestyrelsen sørger for, at der føres en ejerbog, som indeholder fortegnelse over samtlige aktier i selskabet. 
Bestyrelsen sørger for, at der indføres oplysninger i ejerbogen om aktionærer, hvis stemmeret udgør mindst 5 % af de samlede stemmerettigheder i selskabet, eller som besidder mindst 5 % af selskabskapitalen. Ændrede besiddelsesforhold noteres ligeledes i ejerbogen. [Det er bestyrelsens opgave at holde ejerbogen opdateret. For nærmere vejledning om selskabets ejerbog henvises til paradigme nr. 3.]
[bookmark: _Toc380805710]Inhabilitet mv.
Et bestyrelsesmedlem eller en direktør må ikke deltage i behandling af dagsordenpunkter eller emner, der vedrører aftaler mellem selskabet og ledelsesmedlemmet selv eller om søgsmål mod denne. Det samme gælder dagsordenpunkter eller emner, der vedrører aftaler mellem selskabet og tredjemand eller søgsmål mod tredjemand, hvis ledelsesmedlemmet har en væsentlig interesse deri, der kan være stridende mod selskabets interesser. Et bestyrelsesmedlem og en direktør har pligt til på eget initiativ at oplyse om forhold, der kan give anledning til habilitetstvivl. [Reglerne om inhabilitet følger af SL § 131 og kan derfor ikke fraviges.]
Bestyrelsen skal godkende aftaler mellem selskabet og et bestyrelsesmedlem og aftaler mellem selskabet og tredjemand, hvori et bestyrelsesmedlem måtte have en væsentlig interesse.
Et bestyrelsesmedlem eller en direktør må ikke optage lån i selskabet, og bestyrelsen må ikke yde lån til eller stille sikkerhed for aktionær[en/erne], direktører eller bestyrelsesmedlemmer (eller deres nærtstående). 
Direktørens og sagkyndiges deltagelse
[bookmark: _Ref215585656]En direktør har ret til at være til stede og udtale sig ved bestyrelsens møder, medmindre bestyrelsen i det enkelte tilfælde bestemmer andet. [Afsnit 8.1 følger af SL § 123 og kan derfor ikke fraviges.]
Bestyrelsen kan beslutte at give særligt sagkyndige adgang til at deltage i visse bestyrelsesmøder uden stemmeret. [Bestyrelsen kan give særligt sagkyndige adgang til at deltage i et bestyrelsesmøde eller under behandling af et bestemt dagsordenspunkt, hvis bestyrelsen finder, at en sådan deltagelse har værdi for bestyrelsens opgavevaretagelse. Der bør dog være tilslutning til en sådan deltagelse fra hele bestyrelsen, ligesom bestyrelsen skal sikre, at den sagkyndige deltager pålægges tavshedspligt.]
[bookmark: _Ref207119202]Tavshedspligt og videregivelse af oplysninger
Bestyrelsens møder er lukkede.
Et bestyrelsesmedlem er underlagt tavshedspligt og er således forpligtet til ikke uberettiget at videregive informationer, denne har fået kendskab til under udøvelsen af sit hverv. [Reglerne om tavshedspligt følger af SL § 132 og kan derfor ikke fraviges. I selskaber, hvor kommunen er eneaktionær, er der dog en ganske vid mulighed for at vedtage retningslinjer for bestyrelsens kommunikation med kommunen, jf. pkt. 9.5 - 9.7 nedenfor.]
Enhver bestyrelsesbeslutning, der skal meddeles én eller flere medarbejdere, skal videreformidles af direktionen, medmindre bestyrelsen beslutter andet.
Et bestyrelsesmedlem skal opbevare alt materiale, denne har modtaget som bestyrelsesmedlem, forsvarligt. Ved udtræden skal et bestyrelsesmedlem - uanset af hvilken årsag - aflevere alt udleveret materiel, både fysisk og digitalt, som denne måtte være kommet i besiddelse af under hvervet som bestyrelsesmedlem, til formanden. Der kan ikke udøves tilbageholdsret i noget materiale mv., der tilhører selskabet. I givet fald påhviler pligten dødsboet efter et bestyrelsesmedlem.
[bookmark: _Ref215585211][bookmark: _Ref210133150]Bestyrelsen skal på begæring fra kommunalbestyrelsen i [ejerkommunen / en af ejerkommunerne] stille enhver oplysning om selskabets virksomhed til rådighed for kommunalbestyrelsen, medmindre dette er i strid med ufravigelige bestemmelser i lovgivningen. [Enhver oplysning, der på begæring stilles til rådighed for kommunalbestyrelsen i en ejerkommune, skal samtidig stilles til rådighed for kommunalbestyrelsen i selskabets øvrige aktionærer.] [Det følger af selskabslovens § 132, at bestyrelsesmedlemmer ikke uberettiget må videregive oplysninger, som de under udøvelsen af deres hverv har fået kendskab til. Tavshedspligten omfatter navnlig forretnings- og driftshemmeligheder, og sådanne oplysninger må ikke videregives til kommunen eller andre. Afgrænsningen af, hvilke øvrige forhold og oplysninger, der er omfattet af tavshedspligten, er i vidt omfang op til selskabet selv, så længe videregivelsen ikke er i strid med selskabets interesser. Tavshedspligten omfatter både medlemmer udpeget af generalforsamlingen og medarbejdervalgte bestyrelsesmedlemmer.]
Bestyrelsen er forpligtet til straks at orientere selskabets aktionær[/er] om forhold vedrørende selskabets virksomhed, som er af væsentlig økonomisk eller politisk betydning, væsentlige ændringer i selskabets strategi eller strategiske beslutninger. [Bestyrelsens oplysningspligt bør bl.a. udformes i sammenhæng med de beslutninger, der i vedtægterne løftes fra bestyrelsen op på generalforsamlingsniveau. Da kommunen skal have mulighed for at gøre sig bekendt med selskabets anliggender, bør adgangen til oplysninger i selskabet være sikret gennem bestemmelser i vedtægterne og bestyrelsens forretningsorden. Rækkevidden af bestyrelsens oplysningspligt bør tilpasses konkret, idet der f.eks. kan indarbejdes bestemmelse om, at bestyrelsen er forpligtet til at give kommunen halvårlig orientering om selskabets økonomi eller andre nærmere bestemte oplysninger. Det bør overvejes, om også forhold af mindre betydning end de ovenfor anførte skal forelægges kommunen. Bestyrelsens oplysningspligt beskrives i øvrigt også i selskabets vedtægter, idet der hertil henvises til paradigme nr. 2. For nærmere vejledning om kommunens rettigheder som ejer henvises til vejledning nr. 1 og nr. 3.] 
[bookmark: _Ref215585219]Bestyrelsen kan i særlige tilfælde beslutte at videregive øvrige oplysninger til kommunalbestyrelsen i aktionær[en/erne] såfremt bestyrelsen vurderer, at dette er i selskabets og ejer[en/ne]s interesse.
[bookmark: _Toc380805713][bookmark: _Ref381418503]Kommunikation
Formanden og direktøren repræsenterer selskabet udadtil. Et medlem af bestyrelsen må ikke uden formandens tilladelse udtale sig til medier eller rette henvendelse til offentligheden om selskabets forhold. Herudover kan bestyrelsen fastsætte retningslinjer for information til selskabets ansatte og offentligheden om selskabets forhold. [Afsnittet vedrører selskabets repræsentation udadtil, herunder hvem der f.eks. skal udtale sig til pressen. Afsnittet vedrører således ikke selskabets tegningsregel - dvs. retten til at forpligte selskabet, jf. nærmere herom i paradigme nr. 2. Det bemærkes for god ordens skyld, at selskabet er omfattet af offentlighedsloven.]
[bookmark: _Ref215585680]Ledelse og målsætning
[Afsnit 11 indeholder et forslag til opgavefordeling mellem bestyrelse og direktøren baseret på SL §§ 115 og 117-118. Afsnittet bør tilpasses det enkelte selskab og den konkret ønskede opgavefordeling. Eksempelvis er det muligt at tilpasse afsnittet efter, at lokalplejehjemmet har fokus på en særlig profil, f.eks. udsatte ældre, demens mv.]
Bestyrelsen og direktionen leder selskabet.
Bestyrelsen fastsætter nærmere retningslinjer for direktionens daglige ledelse af selskabet, herunder vedrørende ansvarlighed, ansvarsfordeling og risikostyring, og fastlægger strukturen, rammerne og budgettet for selskabets drift, herunder selskabets kommercielle drift. [Se nærmere herom i paradigme nr. 6. Forretningsordenen kan ligeledes foreskrive, at der skal aflægges kvartalsvise perioderegnskaber eller lignende.]
Den daglige ledelse, der varetages af direktionen, omfatter ikke dispositioner, der ligger uden for den struktur, de rammer eller det budget for selskabets drift, som bestyrelsen har fastlagt, herunder dispositioner vedrørende selskabets kommercielle drift, samt øvrige dispositioner, der efter selskabets forhold er af usædvanlig art eller af særlig stor betydning.
Bestyrelsen fastsætter målsætningen for udviklingen af selskabets virksomhed og sikrer, at der foretages planlægning af selskabets virksomhed for mindst et år ad gangen. En sådan planlægning omfatter som minimum udarbejdelse af budgetter for drift, status og likviditet, der så vidt muligt godkendes af bestyrelsen inden påbegyndelse af den periode, som materialet vedrører. Bestyrelsen foretager løbende kontrol af virksomhedens drift og sammenholder de realiserede resultater med budgetterne. 
Bestyrelsen fastlægger og følger op på strategier for selskabets udvikling. Bestyrelsen skal således mindst én gang årligt evaluere om og i hvilket omfang målsætningerne opfyldes, herunder evaluere om der i regi af selskabet arbejdes tilstrækkeligt ambitiøst og seriøst med henblik på at opfylde disse målsætninger.
Bestyrelsen skal pålægge direktionen at forelægge alle vigtige dispositioner for bestyrelsen til behandling og afgørelse, herunder dispositioner, der ikke er omfattet af den daglige ledelse. Sådanne dispositioner kan alene foretages af direktionen, såfremt beslutning herom ikke kan afventes uden væsentlig ulempe for selskabets virksomhed, i hvilket tilfælde direktionen pålægges hurtigst muligt at orientere bestyrelsen om dispositionen. Der udarbejdes en direktionsinstruks, der bl.a. fastlægger procedurer for direktionens rapportering til bestyrelsen, for bestyrelsen og direktionens kommunikation og for evaluering af direktionens arbejde. [Se nærmere herom i paradigme nr. 6.]
Endvidere skal bestyrelsen blandt andet:
varetage den overordnede strategiske ledelse inden for rammerne af den retning generalforsamlingen har udstukket. [Dette følger af lovbemærkningerne til lov om lokalplejehjem (punkt 2.3.4)]
sikre, at ansatte på lokalplejehjemmet har løn- og arbejdsvilkår, der mindst svarer til, hvad der fremgår af landsdækkende kollektive overenskomster, der er indgået på det pågældende faglige område af de mest repræsentative arbejdsmarkedsparter, [Dette forhold følger af lov om lokalplejehjem § 3, stk. 3, og kan derfor ikke fraviges.]
sikre og kontrollere, at direktionen på hensigtsmæssig vis har tilrettelagt rammerne for udførelsen af den hjælp og støtte, som beboerne på lokalplejehjemmet har brug for og retskrav på,
godkende overordnede ydelser og prisniveau for lokalplejehjemmets eventuelle tillægsydelser,
godkende direktionens retningslinjer for selskabets organisation, herunder regnskabsfunktion, intern kontrol, it-organisation og budgettering,
følge op på planer, projekter og lignende samt tage stilling til rapporter om selskabets risikostyring, likviditet, væsentlige dispositioner, finansieringsforhold, pengestrømme og særlige risici,
sikre og kontrollere, at selskabets virksomhed i øvrigt drives i overensstemmelse med selskabsloven, årsregnskabsloven, bogføringsloven og anden relevant lovgivning og regulering, herunder GDPR, offentlighedsloven, lov om lokalplejehjem, ældreloven og lov om social service,
skaffe de oplysninger og den dokumentation, der er nødvendig for bestyrelsens arbejde og sagernes belysning, og
sikre tilstedeværelsen af det nødvendige grundlag for revisionen.
Ønsker et bestyrelsesmedlem uden for et bestyrelsesmøde oplysning eller dokumentation vedrørende selskabet, har den pågældende ret til at rette henvendelse til bestyrelsens formand, selskabets direktion eller revisionen herom. Såfremt henvendelse rettes direkte til selskabets direktion eller revisionen har det pågældende bestyrelsesmedlem pligt til omgående at orientere bestyrelsens formand herom.
[bookmark: _Toc380805715]Tilsynspligt
[Bestyrelsens tilsynspligt følger af SL § 115.]
Bestyrelsen fører tilsyn med direktionens ledelse af selskabet.
Bestyrelsen skal sikre, at bogføringen og formueforvaltningen kontrolleres på en tilfredsstillende måde, herunder ved etablering og opretholdelse af en betryggende intern kontrol. [I et aktieselskab skal bestyrelsen sikre sig, at der etableres og stedse findes hensigtsmæssige og betryggende bogførings- og regnskabssystemer, og at bestyrelsen løbende modtager den fornødne rapportering om selskabets finansielle forhold. Kontrollen med regnskabs- og bogføringssystemerne kan f.eks. ske gennem intern eller ekstern revision, og kontrollen med selskabets finansielle forhold kan sikres gennem rapporteringssystemer, således at bestyrelsen modtager den fornødne og relevante information om selskabets formueforvaltning.]
Revisionsprotokollen skal forelægges på ethvert bestyrelsesmøde, og ethvert protokollat skal underskrives af samtlige bestyrelsesmedlemmer. Bestyrelsen skal sikre, at revisor i revisionsprotokollen indfører alt, hvad der er af betydning for bestyrelsen at vide, og sender kopi af alle revisionsprotokollater direkte til de enkelte bestyrelsesmedlemmer. [Et aktieselskab underlagt revisionspligt skal udarbejde en revisionsprotokol. Det følger af SL § 129, at revisionsprotokollen underskrives af bestyrelsen, hvis en sådan føres af revisor]
Hvis et bestyrelsesmedlem ønsker det, skal bestyrelsesformanden med passende varsel indkalde revisor til at besvare spørgsmål på et bestyrelsesmøde. Revisionen skal endvidere anmodes om at deltage i det bestyrelsesmøde, hvor årsrapporten og revisionsprotokollat bliver gennemgået. [Det er ikke et lovkrav, at revisor deltager på bestyrelsesmødet. Revisionsdeltagelse på bestyrelsesmødet kan derfor fravælges.]
Bestyrelsen ansætter og afskediger direktionen. Bestyrelsen fastsætter direktionens ansættelsesvilkår og godkender direktørkontrakten. [Lederen af lokalplejehjemmet skal være medlem af den direktion, som bestyrelsen ansætter, jf. § 5 i lov om lokalplejehjem. Såfremt der ifølge vedtægterne kan være flere end ét medlem af direktionen, kan bestyrelsen som udgangspunkt frit vælge de resterende medlemmer.]
[bookmark: _Toc380805716]Kapitalforhold
[Følgende bestemmelser om bestyrelsens forpligtigelse til at påse selskabets kapitalberedskab mv., følger direkte eller indirekte af selskabslovens kapitalbeskyttelsesregler, herunder §§ 115 og § 119, og kan derfor ikke fraviges.]
Bestyrelsen skal løbende tage stilling til, om selskabets kapitalberedskab til enhver tid er forsvarligt i forhold til selskabets drift.
Hvis der er udsigt til, at selskabet vil komme i betalingsvanskeligheder eller blive insolvent, skal bestyrelsen træffe bestemmelse om, hvad der bør foretages.
Bestyrelsen skal sikre, at generalforsamling afholdes senest 6 måneder efter, at det konstateres, at selskabets egenkapital udgør mindre end halvdelen af den tegnede kapital. Bestyrelsen skal på generalforsamlingen redegøre for selskabets økonomiske stilling og om nødvendigt stille forslag om, hvad der bør gøres, herunder eventuelt at selskabet opløses. [For nærmere vejledning om kapitalforhøjelse henvises til vejledning nr. 6 og for nærmere vejledning om opløsning henvises til vejledning nr. 10.]
Årsrapport
Direktionen skal senest 4 uger før den ordinære generalforsamling fremlægge udkast til årsrapport for bestyrelsen. [Skal følge det til enhver tid fastsatte indkaldelsesvarsel fastsat i vedtægterne. Det følger dog af SL § 98, at årsrapporten skal gøres tilgængelig til eftersyn for aktionær[en/erne] senest 2 uger før generalforsamlingen.]
Bestyrelsen skal sikre, at årsrapporten udarbejdes i overensstemmelse med årsregnskabsloven samt giver et retvisende billede af selskabets aktiver og passiver, dets finansielle stilling samt resultatet. Bestyrelsen skal desuden sikre, at årsregnskabet indeholder et særskilt regnskab for salg af tilkøbsydelser. [Sidstnævnte er påkrævet i henhold til § 9, stk. 1 i Lov om lokalplejehjem og kan derfor ikke fraviges.]
Årsrapporten godkendes af bestyrelsen og underskrives af bestyrelsen og direktionen.
Hvis et bestyrelsesmedlem eller en direktør er uenig i årsrapporten eller har indvendinger mod, at årsrapporten godkendes, og denne ønsker at gøre aktionær[en/erne] bekendt hermed, skal uenigheden/indvendingerne fyldestgørende og konkret begrundet fremgå af bestyrelsesmedlemmets eller direktørens påtegning på årsrapporten og redegørelse gives i ledelsesberetningen. Den pågældende kan ikke undlade at underskrive årsrapporten.
Selskabets årsrapport revideres af én eller to statsstatsautoriserede eller registrerede revisorer valgt af generalforsamlingen for tiden indtil næste ordinære generalforsamling. [Selskabets årsregnskab skal i henhold til § 9, stk. 2 i lov om lokalplejehjem revideres af en statsautoriseret eller registreret revisor.]
Indkaldelse til generalforsamlinger mv.
Bestyrelsen indkalder selskabets aktionær[/er] til generalforsamling i overensstemmelse med varslerne og øvrige bestemmelser i selskabets vedtægter og/eller selskabsloven, dog altid i så god tid, at aktionær[en/erne] kan forberede sig på og tage stilling til de emner, der behandles på generalforsamlingen. Indkaldelsen skal fyldestgørende angive, hvilke emner der skal behandles på generalforsamlingen. Såfremt der stilles forslag om ændringer af selskabets vedtægter, skal forslagets væsentligste indhold gengives i indkaldelsen.
Tiltrædelse
Ethvert bestyrelsesmedlem underskriver denne forretningsorden og tilkendegiver derved, at vedkommende har sat sig ind i dens bestemmelser. Nye bestyrelsesmedlemmer underskriver forretningsordenen i forbindelse med deres tiltræden.
Bestyrelsen skal sikre, at nye bestyrelsesmedlemmer introduceres til selskabet på behørig vis.
Ændring og tillæg
[bookmark: _Ref215585192]Ændringer i eller tillæg til forretningsordenen kan ske, såfremt et flertal af bestyrelsens medlemmer stemmer herfor.

